**Broj: 711-I-439-P-210-18/19-18-16**

Zagreb, 8. veljače 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Tome Medveda, ministra hrvatskih branitelja,** na 38. sjednici, održanoj 08. veljače 2019.g. donosi sljedeću

**ODLUKU**

**Postupak za odlučivanje o sukobu interesa protiv dužnosnika Tome Medveda, ministra hrvatskih branitelja, neće se pokrenuti, s obzirom da na temelju prikupljenih podataka i dokumentacije proizlazi kako imenovani dužnosnik nije počinio povredu odredbi ZSSI-a ili načela postupanja prilikom obnašanja dužnosti ministra hrvatskih branitelja, a vezano za zapošljavanje člana obitelji na radno mjesto vozača - dostavljača u trgovačkom društvu Agencija za komercijalnu djelatnost d.o.o.**

Obrazloženje

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske), stoga je i Tomo Medved, povodom obnašanja dužnosti ministra hrvatskih branitelja, obvezan postupati sukladno odredbama ZSSI-a.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Sukladno članku 39. stavku 5. ZSSI-a Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je na temelju vlastitih saznanja 5. lipnja 2018.g. otvorilo predmet broj: P-210/18. povodom objava u medijima koje ukazuju na moguću povredu odredbi ZSSI-a dužnosnika Tome Medveda, ministra hrvatskih branitelja, prilikom zapošljavanja člana obitelji u trgovačkom društvu čije je osnivač Republika Hrvatska.

Povjerenstvo je u svrhu utvrđivanja relevantnih činjenica izvršilo uvid u registar dužnosnika kojeg vodi Povjerenstvo, podneseno izvješće o imovinskom stanju dužnosnika Tome Medveda, sudski registar nalaženog suda, te je zatražilo potrebne podatke i isprave od Ministarstva hrvatskih branitelja, Hrvatskog zavoda za mirovinsko osiguranje, trgovačkog društva AKD – Zaštita d.o.o. i trgovačkog društva AKD d.o.o.

Uvidom u Registar dužnosnika kojeg vodi Povjerenstvo utvrđeno je kako je dužnosnik Tomo Medved obnašao dužnost ministra branitelja u razdoblju od 21. ožujka 2016.g. do 19. listopada 2016.g., a od 19. listopada 2016.g. obnaša dužnost ministra hrvatskih branitelja.

U izvješću o imovinskom stanju dužnosnika, koje je dužnosnik Tomo Medved podnio Povjerenstvu povodom promjena, 21. siječnja 2019. g., dužnosnik je naveo kako dužnost ministra hrvatskih branitelja obnašala profesionalno, uz primanje plaće, dok je pod podacima o članovima obitelji naveo kao svog sina …………...

Uvidom u podatke nadležnog sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080020427, OIB: 58843087891, upisano trgovačko društvo Agencija za komercijalnu djelatnost d.o.o., čiji je jedini osnivač Republika Hrvatska. U navedenom trgovačkom društvu Jure Sertić upisan je kao direktor, ovlašten zastupati trgovačko društvo pojedinačno i samostalno, od 06. listopada 2017. g.

Uvidom u podatke nadležnog sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080024872, OIB: 09253797076, upisano trgovačko društvo AKD – Zaštita d.o.o. za zaštitu osoba i imovine, čiji je jedini osnivač Agencija za komercijalnu djelatnost d.o.o. U navedenom trgovačkom društvu Ante Franičević upisan je kao predsjednik Uprave trgovačkog društva, koji je ovlašten zastupati trgovačko društvo pojedinačno i samostalno od 02. veljače 2018. g., i Renato Raguž kao član Uprave trgovačkog društva, koji je ovlašten zastupati trgovačko društvo zajedno s predsjednikom Uprave trgovačkog društva od 02. veljače 2018. g.

Na zahtjev Povjerenstva, trgovačko društvo AKD – Zaštita d.o.o. za zaštitu osoba i imovine, u očitovanju od 19. lipanja 2018. g., URBROJ: 345-18, navodi kako ……….. nije zaposleni djelatnik njihovog trgovačkog društva.

Na zahtjev Povjerenstva, Ministarstvo hrvatskih branitelja, u očitovanju od 20. lipanja 2018. g., KLASA: 022-06/18-01/30, URBROJ: 522-03/2-18-1, navodi kako je člankom 12. Uredbe o unutarnjem ustrojstvu Središnjeg ureda za središnji javnu nabavu („Narodne novine“, broj 59/17) propisano kako su obveznici središnje javne nabave središnja tijela državne uprave, dok je člankom 1. Odluke o nabavnim kategorijama („Narodne novine“, broj 64/16) propisano kako su zaštitarske usluge jedna od nabavnih kategorija središnje javne nabave. Na temelju provedenog ograničenog postupka javne nabave zaštitarskih usluga, evidencijski broj nabave 04/2016, broj objave 2016/S 002-0026675, objavljenog 02. prosinca 2016. g. s ciljem sklapanja Okvirnog sporazuma s jednim gospodarskim subjektom na razdoblje od 2 (dvije) godine, Središnji državni ured za središnju javnu nabavu, kao naručitelj, i AKD-Zaštita d.o.o., kao odabrani ponuditelj, sklopili su 29. rujan 2017. g. Okvirni sporazum broj 04/2016-4 za nabavu zaštitarskih usluga, 4. grupa za Korisnike 4. Središnji državni ured za središnju javnu nabavu u uputi korisnicima, KLASA: 406-01/16-03/09, URBROJ: 535-07/5-17-136, propisao je kako je Okvirni sporazum sklopljen na razdoblje od 2 (dvije) godine i da su korisnici dužni tijekom važenja istog, a u slučaju potrebe nabave zaštitarskih usluga, uslugu nabavljati od odabranog ponuditelja. Slijedom iznesenog, a na temelju sklopljenog Okvirnog sporazuma, broj 04/2016-4 od 29. rujna 2017. g., i Upute Središnjeg državnog ureda za središnju javnu nabavu, Ministarstvo hrvatskih branitelja je u svom dopisu od 20. lipnja 2018.g. navelo da su u navedenom kontekstu bili dužni u slučaju potrebe nabave zaštitarskih usluga, iste nabavljati od odabranog ponuditelja, u ovom slučaju, od AKD-Zaštita d.o.o. Stoga je dana 22. prosinca 2017. g. s tim trgovačkom društvom Ministarstvo hrvatskih branitelja sklopilo Ugovor o nabavi zaštitarskih usluga za potrebe Ministarstva, KLASA: 030-01/18-08/1, URBROJ: 522-02/2-3-18-2. Ugovor je sklopljen na razdoblje od 01. siječnja 2018. g. do 31. prosinca 2018. g., a vrijednost istog je 579.847,80 kuna bez PDV-a. Kako je Uredbom Vlade Republike Hrvatske o visini minimalne plaće od 01. siječnja 2018. g. („Narodne novine“, broj 122/17) povećana visina minimalne plaće za 5 %, u skladu s uputom Središnjeg državnog ureda za središnju javnu nabavu od 31. siječnja 2018. g., Ministarstvo hrvatskih branitelja i trgovačko društvo AKD – Zašita d.o.o. sklopili su 31. siječnja 2018. g. Dodatak br. 1. Ugovoru o nabavi zaštitarskih usluga za potrebe Ministarstva hrvatskih branitelja, KLASA: 030-01/18-08/1, URBROJ: 522-03/2-18-4 i sveukupna cijena za ugovoreno razdoblje iznosi 601.106,28 kuna bez PDV-a.

Uz očitovanje, dostavljena su preslike: Okvirnog sporazuma broj 04/2016-4 za nabavu zaštitarskih usluga, KLASA: 406-01/16-03/09, URBROJ: 535-07/5-17-136, Ugovora o nabavi zaštitarskih usluga za potrebe Ministarstva hrvatskih branitelja, KLASA: 030-01/18-08/1, URBROJ: 522-02/2-3-18-2, Dodatka br. 1. Ugovora o nabavi zaštitarskih usluga za potrebe Ministarstva hrvatskih branitelja, KLASA: 030-01/18-08/1, URBROJ: 522-03/2-18-4, Zapisnika o javnom otvaranju ponuda, KLASA: 406-01/16-03/09, URBROJ: 535-05/6-17-108, Odluke o odabiru, KLASA: 406-01/16-03/09, URBROJ: 535-05/6-17-120.

Na dodatni zahtjev Povjerenstva, Ministarstvo hrvatskih branitelja, u očitovanju od 18. srpnja 2018. g., KLASA: 022-06/18-01/30, URBROJ: 522-03/2-18-3, navodi kako Ministarstvo nije stupalo u poslovne odnose s trgovačkim društvo Agencija za komercijalnu djelatnost d.o.o. od stupanja na dužnost ministra hrvatskih branitelja Tome Medveda.

Na zahtjev Povjerenstva, Hrvatski zavod za mirovinsko osiguranje, Središnja služba, Sektor za mirovinsko osiguranje, Odjel za poslove mirovinsko osiguranja, dopisom od 06. srpnja 2018. g., KLASA: 140-01/18-35/131, URBROJ: 341-99-11/1-18-2, dostavio je podatke o svim zapošljavanjima …………………. koji su evidentirani u bazi podataka Hrvatskog zavoda za mirovinsko osiguranje. Uvidom u dostavljene podatke, Povjerenstvo je utvrdilo kako je ………….. bio zaposlen na puno radno vrijeme u razdoblju od 2. listopada 2017.g. do 31. ožujka 2048.g. u trgovačkom društvu Agencija za komercijalnu djelatnost d.o.o., te je u spomenutom trgovačkom društvu od 1. travnja 2018.g. nastavio biti u radnom odnosu na puno radno vrijeme.

Na zahtjev Povjerenstva, trgovačko društvo Agencija za komercijalnu djelatnost d.o.o. (u duljenjem tekstu: AKD d.o.o.) u očitovanju od 16. srpnja 2018.g. navodi kako u postupku zapošljavanja primjenjuju Zakon o radu i interne akte koji su usklađeni s navedenim Zakonom, dok pozitivni propisi koje primjenjuje trgovačko društvo ne nalažu obvezu provođenja javnog natječaj kod prijema u radni odnos. Interni akt kojim se regulira zapošljavanje u trgovačkom društvu AKD d.o.o. donesen je 07. studenog 2011. g. pod nazivom „Zapošljavanje radnika“, oznake PRO-I-205, sa vrhom utvrđivanja postupka zapošljavanja novih radnika. Propisana procedura odnosi se na sve organizacijske cjeline, primjenjuje se u Odjelu upravljanja ljudskim resursima, te propisuje odgovornost i ovlaštenja svih sudionika regrutacijskog i selekcijskog postupka. Sam postupak provodi se na temelju oglasa objavljenog u regionalnom tisku, Agenciji/Zavodu za zapošljavanje, internetskim stranicama za oglašavanje posla, bazama podataka životopisa kandidata, te pozitivnih referenci o kandidatima. Odabir kandidata također je popisan navedenom procedurom, kao i završne aktivnosti vezane za zapošljavanje. Nadalje, u očitovanju se navodi kako je …………. zaposlen u trgovačkom društvu AKD d.o.o. od 2. listopada 2017.g., a prilikom postupka zapošljavanja u cijelosti je poštivan Zakon o radu.

Uz očitovanje, dostavljen je dokument naziva „Zapošljavanje radnika“, oznake PRO-I-205, od 7. studenog 2011.g., zamolba za posao – otvorena molba i životopis …………………, te prijedlog za zapošljavanje imenovanog na radno mjesto vozač – dostavljač od 27. rujna 2017. g., nakon provedenog intervjua, potpisan od strane Voditelja PJ Pravnih i općih poslova, Voditelja Odjela općih poslova i Glavnog direktora.

Na dodatni zahtjev Povjerenstva, trgovačko društvo AKD d.o.o. u očitovanju od 13. prosinca 2018.g. pojašnjava kako zapošljavaju radnike u slučaju potrebe, a u danom trenutku nemaju zaprimljene otvorene molbe koje odgovaraju traženom profilu, na način i u skladu s procedurom propisanom u dokumentu „Zapošljavanje radnika“, dok selekcijski i regrutacijski postupka provode na temelju oglasa u objavljenog regionalnom tisku, Agenciji/Zavodu za zapošljavanje i/ili internetskim stranicama za oglašavanje posla. Nadalje, u očitovanju se navodi kako je trgovačko društvo tijekom 2017.g. i 2018.g. najčešće oglašavalo slobodna radna mjesta putem internetske stranice portala „Moj Posao“. U navedenom razdoblju objavljena su ukupno 42 oglasa za više izvršitelja i više različitih radnih mjesta, te su ukupno zaprimljene 144 otvorene molbe. Manji broj kandidata svoje životopise upućivao je putem pošte, dok je većina kandidata svoje životopise upućivala putem otvorene e-mail adrese: [ljudski.resursi@akd.hr](mailto:ljudski.resursi@akd.hr). Kandidati u svojim prijavama ne specificiraju radno mjesto za koje je javljaju, nego najčešće naznače kako su slobodni kontaktirati ih u slučaju potrebe zapošljavanja kandidata njihovog profila.

Na dodatni zahtjev Povjerenstva, trgovačko društvo AKD d.o.o. u očitovanju od 24. siječnja 2019.g. pojašnjava kako su tijekom 2017.g. i 2018.g. od ukupno 144 zaprimljene otvorene molbe zasnovali radni odnos s 9 kandidata. Djelatnici odjela Upravljanja ljudskim resursima nakon selektiranja prijava, a na temelju podataka o obrazovanju, stečenim znanjima i kompetencijama, te prijašnjim radnim iskustvima kandidata, procjenjuju za koje radno mjesto određena osoba eventualno ispunjava uvjete i o navedenome obavještavaju rukovoditelje sektora i odjela gdje postoji potreba za zapošljavanjem novih djelatnika. U odnosu na zapošljavanje djelatnika na radno mjesto vozač – dostavljač, navodi se kako su tijekom 2017.g. i 2018.g. za navedeno radno mjesto zaposlili ukupno tri radnika i sva su tri radnika zaposlena na temelju zaprimljene otvorene zamolbe i odgovarajuće stručne spreme.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 2. ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 6. stavkom 4. ZSSI-a propisano je da nakon izbora ili imenovanja na javnu dužnost dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika, te posvojitelj, odnosno posvojenik dužnosnika, stoga je …………….., kao sin dužnosnika Tome Medveda, član obitelji dužnosnika u smislu ZSSI-a.

U provedenom postupku Povjerenstvo iz prikupljenih podataka i dokumentacije, radi provjere navoda o mogućem sukobu interesa dužnosnika Tome Medveda zbog zasnivanja radnog odnosa člana obitelji dužnosnika na radno mjesto vozač – dostavljač u trgovačkom društvu AKD d.o.o. čiji je osnivač i vlasnik Republika Hrvatska, nije steklo saznanja koja upućuju na moguću povredu odredbi ZSSI-a imenovanog dužnosnika.

Na temelju prikupljene dokumentacije i provedenog postupka utvrđeno je kako Ministarstvo hrvatskih branitelja, kao tijelo u kojem dužnosnik Tomo Medved obnaša javnu dužnost ministra hrvatskih branitelja, nije stupalo u poslovne odnose sa trgovačkim društvom AKD d.o.o., u kojem je član obitelji dužnosnika stupio u poslovni odnos, niti je isto u nadležnosti spomenutog Ministarstva. Međutim, Ministarstvo ima zasnovan poslovni odnos s trgovačkim društvo AKD – Zaštita d.o.o., kao trgovačkim društvom čiji je jedini osnivač trgovačko društvo AKD d.o.o. Spomenuti poslovni odnos zasnovan je na temelju Okvirnog sporazuma broj 04/2016-4 za nabavu zaštitarskih usluga 4. grupa za Korisnike 4, kojeg su 29. rujan 2017. g. sklopili Središnji državni ured za središnju javnu nabavu i trgovačko društvo AKD – Zaštita d.o.o., a nakon provedenog ograničenog postupka javne nabave zaštitarskih usluga. Središnji državni ured za središnju javnu nabavu propisao je Uputom korisnicima, a među kojima se nalazi i Ministarstvo hrvatskih branitelja, kako je Okvirni sporazum sklopljen na razdoblje od 2 (dvije) godine, te su korisnici dužni tijekom njegovog važenja, u slučaju potrebe nabave zaštitarskih usluga, uslugu nabavljati od trgovačkog društva AKD – Zaštita d.o.o. Slijedom iznesenog, Ministarstvo hrvatskih branitelja 22. prosinca 2017. g. sklopio je s trgovačkim društvom AKD – Zaštita d.o.o. Ugovor o nabavi zaštitarskih usluga za potrebe Ministarstva hrvatskih branitelja, kao i Dodatak br. 1. Ugovoru o nabavi zaštitarskih usluga za potrebe Ministarstva hrvatskih branitelja 31. siječnja 2018. g.

Nadalje, u odnosu na konkretni postupak zasnivanja radnog odnosa člana obitelji dužnosnika Tome Medveda u trgovačkom društvu AKD d.o.o., Povjerenstvo je utvrdilo kako je isto provedeno na način i u skladu s procedurom propisanom internim aktima spomenutog trgovačkog društva, pozitivnim propisima koji ne obvezuju trgovačko društvo na provođenje javnog natječaja za prijem u radni odnos i praksom zapošljavanja putem otvorenih zamolbi koje im potencijalni kandidati upućuju na, u tu svrhu, otvorenu e-mail adresu. Obzirom na činjenicu da je AKD d.o.o. tijekom 2017./2018.g. zaprimilo 144 otvorene zamolbe i nakon provedenih intervjua s 9 kandidata zasnovalo radni odnos, kao i da su u istom razdoblju na radno mjesto vozač – dostavljač, temeljem otvorenih zamolbi zaposlili 3 osobe, proizlazi da sin dužnosnika Tome Medveda pri zapošljavanju nije ni na koji način bio posebno tretiran ili povlašten, odnosno, prošao je uobičajenu proceduru koju prolaze i ostali kandidati za posao u AKD d.o.o.

Temeljem svega navedenog, Povjerenstvo nije steklo saznanja iz kojih bi proizlazilo kako je vezano za zapošljavanje sina, u postupanju dužnosnika Tome Medveda došlo do moguće povrede odredbi ZSSI-a ili nepoštivanja načela ZSSI-a. Stoga je donesena odluka kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Tomo Medved, elektronička dostava
2. Objava na internetskoj stranici Povjerenstva
3. Pismohrana